Úradný vestník L 023 , 29/01/1991 S. 0029 - 0030

Fínske špeciálne vydanie: Kapitola 3 Zväzok 36 S. 0100

Švédske špeciálne vydanie: Kapitola 3 Zväzok 36 S. 0100



Rozhodnutie Komisie z 8. januára 1991, ktorým sa stanovujú kritériá, ktoré sa majú uplatniť pri vypracovaní pohotovostných plánov na kontrolu slintačky a krívačky podľa článku 5 smernice Rady 90/423/EHS (91/42/EHS) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho hospodárskeho spoločenstva, so zreteľom na smernicu Rady 90/423/EHS z 26. júna 1990, ktorou sa mení a dopĺňa smernica 85/511/EHS, ktorou sa zavádzajú opatrenia spoločenstva na kontrolu slintačky a krívačky, smernicu 64/432/EHS o zdravotných problémoch zvierat ovplyvňujúcich obchod s hovädzím dobytkom a ošípanými vo vnútri spoločenstva a smernicu 72/462/EHS o problémoch zdravotnej a veterinárnej kontroly pri dovoze hovädzieho dobytka, ošípaných a čerstvého mäsa alebo mäsových výrobkov z tretích krajín [1], a najmä jej článok 5, keďže článok 5 odsek 2 smernice 90/423/EHS stanovuje, že Komisia ustanoví kritériá, ktoré sa majú uplatniť pri vypracovaní národných pohotovostných plánov; keďže uvedené kritériá musia zabezpečiť, aby národné pohotovostné plány predložené Komisii členskými štátmi umožnili rýchlu a účinnú eradikáciu v prípade vypuknutia slintačky a krívačky; keďže sa javí ako potrebné, aby Komisia mohla v prípade potreby prijať vysvetlivky k hore uvedeným kritériám; keďže opatrenia uvedené v tomto rozhodnutí sú v súlade so stanoviskom Stáleho veterinárneho výboru, PRIJALA TOTO ROZHODNUTIE: Článok 1 Aby boli pohotovostné plány predložené členskými štátmi Komisii schválené podľa opatrenia uvedeného v článku 5 odsek 4 smernice 90/423/EHS, musia spĺňať kritériá stanovené v prílohe. Článok 2 1. Komisia môže prijať odporúčania, stanovujúce vysvetlivky ku kritériám ustanoveným v prílohe. 2. Komisia uverejní odporúčania uvedené v odseku 1. Článok 3 Toto rozhodnutie je adresované členským štátom. V Bruseli 8. januára 1991 Za Komisiu Ray Mac Sharry člen Komisie [1] Ú. v. ES L 224, 18.8.1990, s. 13. -------------------------------------------------- PRÍLOHA Kritériá pre pohotovostné plány Pohotovostné plány musia spĺňať minimálne tieto kritériá: 1. zriadenie krízového centra na národnej úrovni, ktoré koordinuje všetky kontrolné opatrenia v príslušnom členskom štáte, 2. poskytne sa zoznam miestnych stredísk na kontrolu choroby s príslušnými zariadeniami na koordináciu opatrení na kontrolu choroby na miestnej úrovni, 3. uvedú sa podrobné informácie o pracovníkoch podieľajúcich sa na kontrolných opatreniach, ich kvalifikácii a zodpovednosti, 4. každé miestne stredisko na kontrolu choroby musí byť schopné rýchlo sa spojiť s osobami/organizáciami, ktorých sa ohnisko priamo alebo nepriamo týka, 5. zariadenia a materiály musia byť dostupné, aby sa opatrenia na kontrolu choroby mohli riadne vykonať, 6. uvedú sa podrobné inštrukcie o činnostiach, ktoré sa vykonajú pri podozrení a potvrdení infekcie alebo kontaminácie, vrátane navrhovaných prostriedkov na odstránenie tiel zvierat, 7. vytvoria sa školiace programy na udržanie a zvýšenie kvalifikácie praktických a administratívnych postupov, 8. diagnostické laboratóriá musia mať zariadenia na post-mortem vyšetrenie, potrebné kapacity pre sérologiu, histológiu a atď. a musia udržiavať kvalifikáciu na uskutočnenie rýchlej diagnostiky. Musia sa zaviesť opatrenia ma rýchly prevoz vzoriek, 9. uvedú sa údaje o odhadovanom množstve vakcíny proti slintačke a krívačke potrebnom v prípade opätovnej núdzovej vakcinácie, 10. musia sa prijať ustanovenia na zabezpečenie právomoci potrebnej na vykonávanie pohotovostných plánov. --------------------------------------------------